Cecilie Marie Thomsen Nissen bor alene med sin mor. Derfor er det lidt af en test, at hun denne uge er draget til søs med ni andre unge samt flere frivillige fra Blå Kors. - Den største udfordring er nok, at man skal holde sig i ro. Man må ikke løbe, og man har ikke et flugtsted, siger Cecilie Marie Thomsen Nissen til TV2 Nord. Sammen med resten af besætningen skal hun bruge hele ugen på Mariager Fjord på sejlskibet Agape. Hun deltager på en sommerlejr arrangeret af Blå Kors for unge fra hjem med udfordringer som alkoholmisbrug, stofmisbrug og sociale problemer. - I starten har folk nogle gange lidt en facade på, men den bliver de nødt til at smide på et tidspunkt, når man er sammen så intenst, siger frivillig i Blå Kors Klara Graah til TV2 Nord. Hårdt arbejde På et sejlskib som Agape skal der arbejdes fra morgen til aften. Og de unge må ikke have deres mobiltelefoner fremme. - Det er et lille samfund i det store, hvor man lærer at gebærde sig både socialt og i forhold til at sejle et skib. Man bliver utrolig afhængig af hinanden, alle har en funktion, og vi har brug for hinanden, siger skipper på Agape, Arne Juhl, til TV2 Nord. Til trods for den meget anderledes hverdag, så sætter de unge stor pris på oplevelserne. - Tankerne hjemmefra slipper lidt væk fra hovedet, når man er sammen med nogle andre mennesker, fortæller Jacob Bülow Rasmussen til TV2 Nord. Blå Kors har i år afholdt syv sommerlejre for mere end 200 unge, mens man sidste år kun havde fem lejre.
Blå Kors inviterer unge fra hjem med problemer på sommerlejr, og i år foregår en af lejrene til søs på Mariager Fjord.